[image: image5.png]EAAHNIKH AEPOMOPIKH BIOMHXANIA A.E.

AeAtio Tutrou

Ebpa Eraupeiag:

Mopyog ABnvwv, Meooyeiwv 2-4
115 27 ABrjva

T:210-77.99.622, ®: 210-77.97.670

Epyootdoto:

Tay. Oupiba 23

320 09 Zxnpotdpt Bowtiag

T: 22620-52000, O: 210-88.38.714, 22620-52170
www.haicorp.com — Ap. TEMH 000297501000






ΕΑΒ: ΕΝΑΡΞΗ ΤΟΥ ΕΡΓΟΥ HAITF

 3 Ιανουαρίου 2024
Στις 27 Νοεμβρίου 2023 πραγματοποιήθηκε στις εγκαταστάσεις της Ελληνικής Αεροπορικής Βιομηχανίας (ΕΑΒ) στο Σχηματάρι η έναρξη του έργου HAITF (Hellenic Assembly, Integration and Testing Facility).

Ο κύριος στόχος του έργου HAITF είναι να σχεδιάσει, να υλοποιήσει και να θέσει σε λειτουργία μια σύγχρονη υποδομή, εντός των εγκαταστάσεων της Ελληνικής Αεροπορικής Βιομηχανίας Α.Ε., για συναρμολόγηση, ενσωμάτωση και δοκιμή (AIT) διαστημικού υλικού και δορυφόρων.

Η υποδομή HAITF θα μπορεί να φιλοξενήσει διαστημικό υλικό και μικρούς δορυφόρους για να υποστηρίξει τη διαδικασία συναρμολόγησης και ενσωμάτωσης των δορυφορικών υποσυστημάτων στο διαστημικό σκάφος, καθώς και τη διεξαγωγή λειτουργικών και περιβαλλοντικών δοκιμών. 
- Η διαδικασία συναρμολόγησης και ενσωμάτωσης είναι το τελευταίο στάδιο κατασκευής ενός δορυφορικού συστήματος, που συνήθως περιλαμβάνει τη φυσική και ηλεκτρική σύνδεση των δορυφορικών υποσυστημάτων στο διαστημικό σκάφος. 
- Οι λειτουργικές δοκιμές επαληθεύουν τη λειτουργικότητα και την αξιοπιστία των δορυφορικών υποσυστημάτων, συμπεριλαμβανομένης της λειτουργικότητας του πλήρους συστήματος: πριν, κατά τη διάρκεια και μετά τις περιβαλλοντικές δοκιμές. 
- Οι περιβαλλοντικές δοκιμές προσομοιώνουν τις διαστημικές περιβαλλοντικές συνθήκες, ξεκινώντας από την εκτόξευση του δορυφόρου μέχρι την τοποθέτηση αυτού σε τροχιά. Οι δοκιμές αυτές εγγυώνται ότι οι δορυφόροι θα είναι ζωντανοί στο Διάστημα, θα έχουν αξιόπιστη λειτουργία κατά τη διάρκεια του κύκλου ζωής τους και επίσης εγγυώνται την επιτυχία της δορυφορικής αποστολής. Για τις δοκιμές αυτές απαιτούνται κατάλληλες εγκαταστάσεις (π.χ. σύστημα δοκιμών κραδασμών ή θάλαμος θερμικού κενού) και εξοπλισμός.

Το έργο HAITF έχει χρονοδιάγραμμα ολοκλήρωσης τριών (3) ετών και χρηματοδοτείται από την Ευρωπαϊκή Επιτροπή στο πλαίσιο του σχεδίου ανάκαμψης και ανθεκτικότητας (RRF) και υποστηρίζεται από τον Ευρωπαϊκό Οργανισμό Διαστήματος (ESA), που ενεργεί για λογαριασμό του Ελληνικού Υπουργείου Ψηφιακής Διακυβέρνησης για το Ελληνικό Εθνικό Διαστημικό Πρόγραμμα. 
Το έργο HAITF αποτελεί σημαντική ευκαιρία για την ΕΑΒ να επεκτείνει τον κύκλο εργασιών της στο πεδίο των διαστημικών εφαρμογών, να αποκτήσει τεχνογνωσία στην κατασκευή και δοκιμή δορυφορικών συστημάτων, καθώς και να δημιουργήσει νέες εξειδικευμένες θέσεις εργασίας σε νέους επιστήμονες.

Η ΕΑΒ αισθάνεται υπερήφανη για την κορυφαία αυτή τεχνολογική καινοτομία, η οποία ανήκει στην κατηγορία των διαστημικών εφαρμογών, και δεσμεύεται να συνεχίσει να συνεισφέρει στην ενίσχυση του Ελληνικού Εθνικού Προγράμματος Δορυφόρων.

H EAB παραμένει πρωτοπόρα και καινοτομεί, χτίζοντας για την Πατρίδα μας ένα σημαντικό κεφάλαιο τεχνογνωσίας που αξιοποιεί, αναπτύσσει και εφαρμόζει τεχνολογικές εξελίξεις.

Σχετικά με τον Ευρωπαϊκό Οργανισμό Διαστήματος

Ο Ευρωπαϊκός Οργανισμός Διαστήματος (ESA) αποτελεί την πύλη της Ευρώπης προς το Διάστημα.

Ο ESA είναι ένας διακυβερνητικός οργανισμός που δημιουργήθηκε το 1975 με αποστολή να διαμορφώνει την ανάπτυξη της διαστημικής ικανότητας της Ευρώπης και να διασφαλίζει ότι οι επενδύσεις στο Διάστημα αποφέρουν οφέλη στους πολίτες της Ευρώπης και του κόσμου.

Ο ESA έχει 22 κράτη-μέλη: Αυστρία, Βέλγιο, Τσεχία, Δανία, Εσθονία, Φινλανδία, Γαλλία, Γερμανία, Ελλάδα, Ουγγαρία, Ιρλανδία, Ιταλία, Λουξεμβούργο, Κάτω Χώρες, Νορβηγία, Πολωνία, Πορτογαλία, Ρουμανία, Ισπανία, Σουηδία, Ελβετία και Ηνωμένο Βασίλειο. Η Λετονία, η Λιθουανία, η Σλοβακία και η Σλοβενία είναι συνδεδεμένα μέλη.

O ESA έχει καθιερώσει επίσημη συνεργασία με τέσσερα κράτη-μέλη της ΕΕ. Ο Καναδάς συμμετέχει σε ορισμένα προγράμματα της ESA βάσει συμφωνίας συνεργασίας.

Συντονίζοντας τους οικονομικούς και πνευματικούς πόρους των μελών της, o ESA μπορεί να αναλαμβάνει προγράμματα και δραστηριότητες που υπερβαίνουν κατά πολύ το πεδίο εφαρμογής οποιασδήποτε μεμονωμένης ευρωπαϊκής χώρας. Συγκεκριμένα, συνεργάζεται με την ΕΕ για την υλοποίηση των προγραμμάτων Galileo και Copernicus, καθώς και με την Eumetsat για την ανάπτυξη μετεωρολογικών αποστολών.

Σχετικά με την Ελληνική Αεροπορική Βιομηχανία (ΕΑΒ) Α.Ε.
H Ελληνική Αεροπορική Βιομηχανία Α.Ε. ιδρύθηκε το 1975 και είναι η μεγαλύτερη αεροναυπηγική και αμυντική εταιρεία της χώρας, με κύρια αποστολή την παροχή υπηρεσιών και προϊόντων στο Ελληνικό Δημόσιο για την υποστήριξη των Ενόπλων Δυνάμεων, καθώς και σε άλλους πελάτες της εγχώριας και της παγκόσμιας αγοράς.

Λειτουργώντας ως ένα ενιαίο συγκρότημα «One Stop Shop», συνδυάζοντας τεχνολογίες αιχμής, πιστοποιημένες παραγωγικές διεργασίες και εξαιρετικά καταρτισμένο και έμπειρο ανθρώπινο δυναμικό, η εταιρεία παράγει προϊόντα και προσφέρει υπηρεσίες με βάση τα υψηλότερα ποιοτικά πρότυπα, με ανταγωνιστικό κόστος και όρους παράδοσης, αποκτώντας έτσι μια ευρεία γκάμα πελατών που την καθιερώνουν ως αξιόπιστο εταίρο των κορυφαίων αεροναυπηγικών βιομηχανιών στον κόσμο, με αξιοσημείωτη εξαγωγική δραστηριότητα.

